钦定古今图书集成/明伦汇编/氏族典/第183卷 > 《廖用贤尚友录》 > 专诸
## 钦定古今图书集成/明伦汇编/氏族典/第183卷 > 《廖用贤尚友录》 > 专诸

按《史记专诸传》：专诸者，吴堂邑人也。伍子胥之亡楚
而如吴也，知专诸之能。伍子胥既见吴王僚，说以伐
楚之利，吴公子光曰：“彼伍员父兄皆死于楚，而员言
伐楚，欲自为报私仇也，非能为吴。”吴王乃止。伍子胥
知公子光之欲杀吴王僚，乃曰：“彼光将有内志，未可
说以外事。”乃进专诸于公子光。光既得专诸，善客待
之。九年而楚平王死。春，吴王僚欲因楚丧，使其二弟
公子盖馀属庸将兵围楚之潜，使延陵季子于晋，以
观诸侯之变。楚发兵绝吴，将盖馀属庸路，吴兵不得
还。于是公子光谓专诸曰：“此时不可失，不求何获？”专
诸曰：“王僚可杀也。母老子弱，而两弟将兵伐楚，楚绝
其筏。方今吴外困于楚而内空无骨鲠之臣，是无如
我何！”光顿首曰：“光之身，子之身也。”四月丙子，光伏甲
士于窟室中，而具酒请王僚。王僚使兵陈，自宫至光
之家，门户阶陛左右，皆王僚之亲戚也，夹立侍，皆持
长铍。酒既酣，公子光详为足疾，入窟室中，使专诸置
匕首鱼炙之腹中而进之。既至王前，专诸擘鱼，因以
匕首刺王僚。王僚立死，左右亦杀专诸，王人扰乱。公
子光出其伏甲，以攻王僚之徒，尽灭之，遂自立为王，
是为阖闾。阖闾乃封专诸之子以为上卿。